אורי אבירם

אוּרי אבירם (נולד ב-19 במאי 1936) הוא פרופסור אמריטוס בקתדרה לעבודה סוציאלית ע"ש זינה הרמן באוניברסיטה העברית בירושלים. בשנת 2007 מונה לעמוד בראש המועצה הארצית לשיקום נכי הנפש בקהילה (מועצה סטאטוטורית, על פי חוק שיקום נכי נפש בקהילה-2000, שתפקידה לעקוב אחר יישום החוק ולייעץ לשר הבריאות כיצד לפתח ולקדם את הנושא).
בינואר 2016 מונה כדיקן בית הספר למדעי החברה והקהילה במרכז האקדמי רופין.

==ביוגרפיה==
אורי אבירם נולד ב-1936 בחיפה ללאון ונינה (יַבְּלוֹנְסקי) רוזומינסקי.

בשנת 1962 השלים את לימודי התואר הראשון באוניברסיטה העברית בירושלים, ואת תואר המוסמך בעבודה סוציאלית השלים בשנת 1964 באוניברסיטת וויין סטייט בדטרויט, מישיגן. בשנת 1972 קיבל תואר דוקטור מאוניברסיטת קליפורניה בברקלי.

מראשית עבודתו האקדמית עוסק אבירם בחקר המדיניות החברתית ובחקר השירותים והמדיניות בבריאות הנפש בישראל ומחוצה לה. עבודותיו מתמקדות בנושאים הקשורים לאל-מיסוד, שיקום ושילוב קהילתי של נכי נפש, באפידמיולוגיה של מחלות נפש קשות וממושכות ובהיבטים החוקיים והאתיים של טיפול פסיכיאטרי וחירויות הפרט. כמו כן הוא עוסק בהיבטים השונים של הכשרה אקדמית למקצוע העבודה הסוציאלית ובקריירה המקצועית של עובדים סוציאליים.

בשנים 1978–1982 שימש כראש בית הספר לעבודה סוציאלית באוניברסיטת תל אביב, ב-1992 התמנה לפרופסור באוניברסיטה העברית בירושלים ובשנים 1993–99 עמד בראש בית הספר לעבודה סוציאלית באוניברסיטה זו. כמו כן, במהלך שנות עבודתו, מונה מינויים אקדמיים באוניברסיטאות בארצות הברית, בקנדה ובאוסטרליה, בהן ברקלי, קורנל, ראטגרס, ישיבה יוניברסיטי ואוניברסיטאות מלבורן וסידני באוסטרליה. כמו כן, ייעץ למספר מוסדות אקדמיים והיה מעורב בפעילות בארגונים בינלאומיים ובארגון כנסים, למשל ארגון הכנס הבינלאומי הראשון בעבודה סוציאלית בתחום הבריאות ובריאות הנפש.

מחקריו פורסמו בכתבי עת בישראל ומחוצה לה. עם הספרים שפרסם בתחום בריאות הנפש נמנים: "טיפול פסיכיאטרי וחירויות הפרט" (עם דן שניט), "בריאות נפש קהילתית בישראל" (עם יצחק לבב), "שירותי בריאות הנפש בישראל" (עם יגאל גינת),
"The Mentally Ill in Community Based Sheltered Care: A Study of Community Care and Social Integration" (עם סטיב סיגל),
"Social Work in Mental Health",
"הכשרה אקדמית לעבודה סוציאלית בישראל: עבר הווה ועתיד", "עיצוב מדיניות חברתית בישראל: מגמות וסוגיות" (עם ג'וני גל ויוסף קטן), וכן, בשנת 2019, "מדיניות ושירותים בבריאות הנפש בישראל: בין קדמה לקיפאון".

ב-2023 סיים מחקר על החוק הישראלי לשיקום נכי נפש בקהילה והערכת יישומו בשני העשורים הראשונים לפעולתו (2001–2021).

אבירם חתן פרס סולד לרפואה והיגיינה ציבורית מטעם עיריית תל אביב לשנת 1983, ביחד עם ד"ר דן שניט.

ב-2004 פרש מהאוניברסיטה העברית כפרופסור אמריטוס.

אבירם עיצב תוכנית חדשה בעבודה סוציאלית במרכז האקדמי רופין ועמד בראשה בשנים 2014–2015.

בשנת 2015 קיבל פרס מפעל חיים על תרומתו לחקר המדיניות החברתית בישראל מארגון ESPANET – ישראל לחקר המדיניות החברתית.

בינואר 2016 מונה כדיקן בית הספר למדעי החברה והקהילה במרכז האקדמי רופין, ממנו פרש ב-2017 ויצא לגמלאות.

=== חיים אישיים ===
בשנת 1961 נישא לאריאלה. אב לשלושה. מתגורר בכרכור.

== קישורים חיצוניים ==
* [http://www.huji.ac.il/dataj/controller/ihoker/MOP-STAFF_LINK?sno=477341 פרופ' אורי אבירם], באתר הרשות למחקר ולפיתוח, האוניברסיטה העברית בירושלים
* [https://web.archive.org/web/20150713073314/http://www.sw.huji.ac.il/node/2583 פרופ' אורי אבירם], באתר בית הספר לעבודה סוציאלית ולרווחה חברתית ע"ש פאול ברוואלד, האוניברסיטה העברית בירושלים
* [https://web.archive.org/web/20160304035246/http://socialwelfare.berkeley.edu/sites/default/files/docs/AviramCV.pdf קורות חיים] באתר אוניברסיטת ברקלי 
* [https://web.archive.org/web/20150713072503/http://www.sw.huji.ac.il/article/2993 בית הספר מברך את פרופ' אורי אבירם פרופ' אורי אבירם על קבלת פרס מפעל חיים מטעם הפורום למדיניות חברתית-אספנט – ישראל], בית הספר לעבודה סוציאלית ולרווחה חברתית ע"ש פאול ברוואלד, האוניברסיטה העברית בירושלים, 2 בפברואר 2015
* [https://web.archive.org/web/20150713012316/http://www.israelhpr.org.il/1046/451.htm אורי אבירם], באתר המכון הלאומי לחקר שרותי הבריאות ומדיניות הבריאות
* [https://web.archive.org/web/20160303232421/http://www.gfn.co.il/index.php?option=com_content&view=article&id=30126 פרס מפעל חיים לפרופ' אורי אבירם, תושב כרכור], באתר גפן, 22 באפריל 2015
* https://www.ruppin.ac.il/ , אתר המרכז האקדמי רופין, בית הספר למדעי החברה והקהילה.
* 

קטגוריה:סגל האוניברסיטה העברית בירושלים: עבודה סוציאלית
קטגוריה:עובדים סוציאליים ישראלים
קטגוריה:סגל אוניברסיטת תל אביב: עבודה סוציאלית
קטגוריה:זוכי פרס סולד
קטגוריה:פרדס חנה-כרכור: אישים
קטגוריה:בוגרי האוניברסיטה העברית בירושלים
קטגוריה:בוגרי אוניברסיטת המדינה של ויין
קטגוריה:בעלי תואר דוקטור מאוניברסיטת קליפורניה בברקלי
קטגוריה:סגל המרכז האקדמי רופין
קטגוריה:ישראלים שנולדו ב-1936